….… (sz.) napirend

 Előterjesztve:

Közoktatási, Közművelődési, Sport,

Egészségügyi, Szociális és Lakásügyi Bizottsághoz

**E L Ő T E R J E S Z T É S**

# a Képviselő-testület 2023. november 30-i rendes ülésére

**Tárgy:** Döntés a II. Kerületi Egészségügyi Szolgálat főigazgatója egészségügyi szolgálati jogviszonyának öregségi nyugállományba vonulása miatti megszüntetéséről

**Készítette:** …………………… Ötvös Zoltán osztályvezető s.k.

**Egyeztetve**: ……………………. Kovács Márton alpolgármester s.k.

 …………………… Vargáné Luketics Gabriella igazgató s.k.

**Látta:** …………………… dr. Szalai Tibor jegyző

 …………………… dr. Silye Tamás jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Dr. Polák László, a II. Kerületi Egészségügyi Szolgálat főigazgatója kérelemmel fordult Polgármester úrhoz, hogy egészségügyi szolgálati jogviszonyát és magasabb vezetői megbízását - munkavállalói felmondással - 2024. augusztus 11-vel szüntesse meg. A jogviszony megszüntetést követően nyugdíjba kíván vonulni.

Főigazgató úr 2010. augusztus 4-től vezeti az Egészségügyi Szolgálatot, 2021. október 30-ig határozott idejű, majd 2021. november 1-től határozatlan idejű munkaszerződéssel és vezetői megbízással.

Az egészségügyi szolgálati jogviszonyról szóló 2020. évi C. törvény (továbbiakban Eszjtv.), illetve az 528/2020.(XI.28.) Kormányrendelet, mely a törvény végrehajtásáról szól, nem tartalmaz sem a munkavállalói, sem pedig munkáltató felmentési időre vonatkozó rendelkezést.

Az Eszjtv. 1. §-ának (9) bekezdése szerint az egészségügyi szolgálati jogviszonyban álló személy jogviszonyára, valamint a munkáltatóra a munka törvénykönyvéről szóló 2012. évi I. törvényt (a továbbiakban: Mt.) az e törvényben meghatározott eltérésekkel kell alkalmazni.

Az idézett paragrafus (1) bekezdés szerint a felmondási idő 30 nap, a (3) bekezdés alapján a felek legfeljebb hathavi felmondási időben is megállapodhatnak.

A fentiek alapján javasoljuk a Képviselő-testületnek, hogy dr. Polák László főigazgató egészségügyi szolgálati jogviszonyát - az Mt. 69. § (3) bekezdésében meghatározott 6 havi felmondási idő figyelembevételével - 2024. augusztus 11-vel szüntesse meg és a felmentési idő tartamára mentesítse a munkavégzési kötelezettség alól 2024. február 11. - 2024. augusztus 11. között. A 2024. február 11. napját megelőző időszakban kerülhet sor a még meglévő szabadság kiadására, illetve a munkakör átadására.

A megüresedő vezetői állás betöltésére az alábbiakat javasoljuk:

Az Eszjtv. végrehajtásáról szóló 528/2020.(XI.28.) Kormányrendelet 3. §-a (1) bekezdése alapján egészségügyi szolgálati jogviszony létesítése a munkáltató egyedi döntése vagy meghívásos eljárás alapján történhet. A (2) bekezdés szerint a munkáltató egyedi döntése vagy a meghívásos eljárás megindítása előtt szükséges megállapítani a betölteni kívánt munkakörrel szemben támasztott követelményeket a megfelelő jelöltek kiválasztása érdekében.

Ezek alapján a pályázat kiírása nem kötelező, azonban a munkáltató egyedi döntése lehet, hogy az üres állásra pályázatot hirdet. A végrehajtási rendelet (3) bekezdése úgy rendelkezik, hogy a meghívásos eljárás keretében a jelöltek értékelésére a munkáltató döntése alapján legalább háromtagú előkészítő bizottság hozható létre. Az előkészítő bizottság feladata a jelöltek meghallgatását követően a jelöltek közötti rangsor felállítása. A (4) bekezdés az előkészítő bizottságban résztvevő személyekről ír.

Tekintettel arra, hogy jelen esetben nincs pályáztatási kötelezettség, azonban, ha egyedi döntés alapján erre kerül sor, javasoljuk az előkészítő bizottság létrehozását.

A bizottság tagjai:

* munkáltató (képviselő-testület) képviselőjeként – két képviselő,
* egészségügyi szakmai testület képviselőjeként – az Eü.szolgálat szakmai testület tagjaként az üzemi tanács elnöke,
* a járóbeteg-szakellátást nyújtó egészségügyi szolgáltató vezetésére szóló eljárás esetén a területileg illetékes városi kórház vezetője - Észak-budai Szent János Centrumkórház vezetője.

A testületi döntést követően a pályázat megjelenése: 2023. december 5.

A pályázat megjelenése: közigállás felületén, az önkormányzat honlapja, facebook

benyújtási határidő: 2023. december 20.

A pályázó/pályázók benyújtott anyagának áttekintése, esetleges hiánypótlás

A pályázó/pályázók meghallgatása: 2024. január 8-ig

Döntés legkésőbb a januári rendes testületi ülésen, az állás betöltésének ideje: 2024. február 11.

A fentiek alapján kérjük a tisztelt Képviselő-testületet az előterjesztés megtárgyalására és a határozati javaslatok elfogadására.

**H a t á r o z a t i j a v a s l a t o k**

1.)

A Képviselő-testület úgy dönt, hogy dr. Polák Lászlónak, a Budapest Főváros II. Kerületi Önkormányzat Egészségügyi Szolgálata főigazgatójának az egészségügyi szolgálati jogviszonyát és magasabb vezetői megbízását – munkavállalói felmondással – a munka törvénykönyvéről szóló 2012. évi I. tv. 69. § (3) bekezdése szerinti 6 havi felmondási idő figyelembevételével 2024. augusztus 11. napjával megszünteti. A felmondási idő teljes időtartamára (2024. február 11. – 2024. augusztus 11. között) a munkavégzés alól felmenti.

Felkéri a Polgármestert a szükséges intézkedés megtételére.

**Felelős:** polgármester

**Határidő:** 2024. augusztus 11.

*(A határozati javaslat elfogadása minősített többségű szavazati arányt igényel.)*

2.)

A Képviselő-testület úgy dönt, hogy egészségügyi szolgálati jogviszony egyidejű létesítése mellett a Budapest Főváros II. Kerületi Önkormányzat Egészségügyi Szolgálata főigazgatói magasabb vezetői állására, - határozati javaslat melléklete szerinti tartalommal - pályázatot hirdet.

Felkéri a Polgármestert a szükséges intézkedés megtételére.

**Felelős:** polgármester

**Határidő:** 2024. február 11.

*(A határozati javaslat elfogadása egyszerű többségű szavazati arányt igényel.)*

3.)

A Képviselő-testület úgy dönt, hogy a Budapest Főváros II. Kerületi Önkormányzat Egészségügyi Szolgálata főigazgatói állás betöltésére kiírt pályázat véleményezésére az alábbi bizottságot hozza létre:

* munkáltató képviseletében: ……………………………

……………………………. önkormányzati képviselők,

* egészségügyi szakmai testület képviseletében Dr. Pataky Huba,
* az Észak-budai Szent János Centrum Kórház képviseletében Dr. Ralovich Zsolt intézményvezető főigazgató.

**Felelős:** polgármester

**Határidő:** azonnal

*(A határozati javaslat elfogadása egyszerű többségű szavazati arányt igényel.)*

**B u d a p e s t, 2023. november 22.**

 **Örsi Gergely**

 polgármester

**ÁLLÁSPÁLYÁZAT**

Budapest Főváros II. Kerületi Önkormányzat Képviselő-testülete

pályázatot hirdet Egészségügyi szolgálati jogviszony keretében

Budapest Főváros II. Kerületi Önkormányzat Egészségügyi Szolgálata

**főigazgató főorvos (magasabb vezető)**

Munkakör/feladatkör betöltésére.

**Tevékenységi kör (ellátandó feladatok):** Munkaköri feladatok:

Az intézmény egyszemélyi felelős vezetőjeként ellátja a mindenkor hatályos jogszabályokban

meghatározott képviseleti, kötelezettségvállalási jogkört.

Az intézmény szakmai követelményének megfelelő, folyamatos és gazdaságos működtetése, a hatályos jogszabályok, a fenntartó határozatai és az intézmény belső szabályzatai alapján.

A szervezet működésével összefüggő szakmai stratégiájának kialakítása és működtetése a mindenkor hatályos jogszabályok figyelembevételével, teljes munkaidőben történő munkavégzés keretében.

A szervezet sajátosságaiból adódóan, a munkakör nem kizárólag irányítói, menedzseri, hanem alkalmanként operatív feladatokat is magába foglal.

A főigazgató főorvos kizárólagos hatáskörét a gyógyintézetek működési rendjéről, illetve szakmai vezető testületéről szóló 43/2003.(VII.29.) ESZCSM. rendelet 9. § (2) bek. határozza meg.

Felelős:

- az intézmény alapító okiratában meghatározott tevékenységek megvalósulásáért,

- a feladatkörébe utalt feladatok végrehajtásáért,

- az intézmény irányítása, vezetése kapcsán hozott utasításaiban, intézkedéseiben,

valamint a szabályzatokban foglaltak betartásáért és betartatásáért,

- az intézmény működtetésére vonatkozó hatályos jogszabályok megtartásáért,

megtartatásáért, a törvényesség biztosításáért.

A főigazgatót feladatainak ellátásában a vezető-helyettesek, valamint a Szakmai Vezető Testület segítik.

A Képviselő-testület 39/2021.(II.23.) határozata alapján végzi az egészségügyi szolgáltatónál egészségügyi szolgálati jogviszonyban álló személyek további jogviszony létesítésének előzetes engedélyezését.

**Munkabér és juttatások:**

Az egészségügyi szolgálati jogviszonyról szóló 2020. évi C. törvény 8. § (3) bekezdése alapján a törvény 1. mellékletében meghatározott legmagasabb fizetési fokozathoz tartozó illetmény,

A Budapest Főváros II. Kerületi Önkormányzat Képviselő-testületének 96/2021.(IV.29.) határozata szerinti vezetői juttatás

**Betöltendő állás munkakörének szakterülete (munkakörcsalád):**

Magasabb vezetői megbízás

**Betöltendő állás jogviszonya:** Határozatlan időre szóló egészségügyi szolgálati jogviszony,

határozatlan időre szóló magasabb vezetői megbízás

**Foglalkoztatás időtartama, munkaideje, munkarendje, formája:** határozatlan, 40 óra,

Teljes munkaidő

**Munkavégzés helye:** 1027 Budapest, Kapás u. 22. Egészségügyi Szolgálat

***Pályázati feltételek:***

**Elvárt végzettség/képesítés:**

- orvostudományi egyetemi szintű végzettség,

- mesterképzési szakon szerzett egészségügyi menedzser szakképesítés, valamint

- legalább ötéves egészségügyi tevékenységet folytató intézményben szerzett vezetői gyakorlat

**A munkáltatóval, állással kapcsolatos egyéb lényeges információ (pl. jogviszony létesítés feltételei; próbaidő; illetmény/fizetés, speciális adatvédelmi tájékoztatás, szervezet honlap címe stb.):**

Próbaidőre a 2020. évi C. törvény 3. §-ában, valamint az 528/2020. (XI.28.) Korm. rend. 12. §-ban foglaltak szerint irányadók.

Munkaszerződés kötelező tartalma, hogy a magasabb vezetői megbízás a munkáltató részéről egyoldalúan visszavonható tovább foglalkoztatási kötelezettséggel.

**A pályázat részeként benyújtandó igazolások, alátámasztó dokumentumok:**

- motivációs levél,

- fényképpel ellátott szakmai önéletrajz,

- végzettséget, szakképesítést igazoló okiratok másolata.

- szakmai program,

- 3 hónapnál nem régebbi erkölcsi bizonyítvány,

- nyilatkozat a vagyonnyilatkozat-tételi kötelezettség vállalásáról,

- hozzájáruló nyilatkozat pályázati anyagba történő betekintésről.

A pályázatot és mellékleteit elektronikus úton, Orsi.Gergely@masodikkerulet.hu és Racz.Edit@masodikkerulet.hu e-mail címekre, tárgyban jelölve „Egészségügyi Szolgálat főigazgató főorvos álláspályázat” hivatkozással kell megküldeni.

**A pályázat benyújtásának határideje:** 2023. december 20.

**A pályázat elbírálásának módja:** A jelöltek értékelésére a munkáltató legalább háromtagú előkészítő bizottságot hoz létre, amely a jelöltek meghallgatását követően a jelöltek között rangsort felállít.

**A pályázat elbírálásának határideje:** 2024. január 31.

**Állás tervezett betöltésének időpontja:** 2024. február 11.

**A pályázati kiírás további közzétételének helye:** kozigallas.hu, II. kerületi Önkormányzat honlapja (www. masodikkerulet.hu), facebook, Budai Polgár